Ngcobo-saak: ‘Beamptes na hul dood gelok’Foto: ANA. Meer besonderhede het Maandag in die borgtogaansoek van vier van die ses verdagtes in die Ngcobo-aanval aan die lig gekom oor hoe twee van die vyf Ngcobo-polisiebeamptes na hul dood gelok is. Die ses verdagtes, Andani Monco, Kwanele Ndlwana, Siphosomzi Tshefu, Siphesihle Tatsi, Phumzile Mhlatywa en Phuthumile Mancoba, staan tereg op vyf aanklagte van moord ná hulle na bewering vyf polisiebeamptes doodgeskiet het. Hulle staan ook tereg op aanklagte van roof met verswarende omstandighede ná hulle die polisiebeamptes van hul wapens en koeëlvaste baadjies beroof het. Daar is ook ŉ aanklag van poging tot moord nadat ŉ polisiebeampte in die nek geskiet is, maar oorleef het ná hy hospitaal toe gehaas is. Kapt. Thembinkosi Bambelele, ondersoekbeampte, het Maandag getuienis gelei teen die toestaan van borgtog vir Tshefu, die enigste beskuldigde wat in daardie stadium nog wou aansoek doen om borgtog ná die ander beskuldigdes almal hul aansoeke teruggetrek het. Bambelele het aan die hof gesê dat Mhlatywa, een van die beskuldigdes, die polisiebeamptes na die toneel waar hulle vermoor is, gelok het. “Mhlatywa het verby die polisiewa gery en ŉ skielike U-draai gemaak reg voor die polisievoertuig. Die polisiebeamptes het hom agternagesit. Hy het stilgehou naby die plek waar sy makkers gewag het. Hulle het die beamptes aangeval toe laasgenoemde hom wou konfronteer.” Bambelele het gesê Tshefu en sy medebeskuldigdes het die twee beamptes aangeval met vuurwapens wat van polisiebeamptes in onderskeidelik Butterworth en Cala gesteel is. Volgens hom sal dit nie in die belang van geregtigheid wees om borgtog aan Tshefu toe te staan nie aangesien ernstige skeduleses-misdrywe hom in die gesig staar. Bambelele het voorts gesê Tshefu en sy medebeskuldigdes het vyf polisiebeamptes vermoor en hul wapens en koeëlvaste baadjies gesteel. “Hy en drie medebeskuldigdes was saam met Thandazile Mancoba en Siyasanga Mfazwe toe die twee beamptes in die lokval gelei en naby Nyanga Hoërskool vermoor en van hul wapens en baadjies beroof is.” Volgens hom sal die gemeenskap woedend wees en onveilig voel as Tshefu op borgtog vrygelaat word. Hy het gesê die beskuldigdes het ŉ skietbaan by die rivieroewer waar hulle oefen om te skiet. Dit sal volgens hom moeilik wees om Tshefu op te spoor omdat hy nie ŉ identiteitsboek het nie. Tshefu, wat homself verdedig, het gesê dit is onwaar dat hy nie ŉ identiteitsboek het nie. “Ek het een, maar dit is in die motor gelos wat ons gebruik het. Net Siphesihle Tatsi het nie een nie.” Hy het ook ontken dat hulle koeëlvaste baadjies by die gevalle beamptes gesteel het. Volgens hom het hulle die twee baadjies by die polisiestasie gesteel. Bambelele het egter volgehou hulle het die baadjies by die vermoorde beamptes gesteel en dit neergegooi naby die plek waar hulle die polisiewa gelos het. Landdros Nozuko Mviko het vir Tshefu gesê hy moet sy vrae hou by bewyse wat verwant is aan redes hoekom hy borgtog moet kry. Ná dié raad het Tshefu ook sy aansoek om borgtog laat vaar. Malusi Sakwe, Phuthumile Mancoba se regshulpprokureur, het vroeër aan die hof gesê Mancoba het hom opdrag gegee om sy aansoek om borgtog tydelik terug te trek “totdat hy sy huis in orde gekry het”. Die gemeenskap eis intussen dat die kerk waar die polisie die verdagtes in ŉ hoek gedryf en sewe van hulle doodgeskiet het, gesloop word. Die polisie wag nou vir die hofbevel. Mhlatywa, beskuldigde nommer vyf, het ook tydelik sy aansoek om borgtog laat vaar. In plaas van die aansoek het hy vir die hof gevra om vir hom klere te reël wat hy tydens sy verskynings kan dra. “Ek het ŉ T-hemp en kortbroek gedra toe ek in hegtenis geneem is en dit was geskeur; ek het hierdie klere wat ek nou aanhet, geleen,” het Mhlatywa gesê. Landdros Mviko het ŉ beroep gedoen op van sy familielede wat die hofverrigtinge bygewoon het om hom by te staan met sy versoek. Ndlwana, wat ook vroeër vandeesmaand sy aansoek om borgtog laat vaar het, het gevra om ŉ dokter te spreek. Hy het aan die hof gesê hy ly aan ŉ sinusinfeksie en het nie medikasie nie; hy het ook ŉ kombers gevra. Hy sê hy bedek homself net met klere en dat al die beskuldigdes toiletware benodig. Mviko het weereens die families gevra om hulle by te staan met daardie behoeftes. Al die beskuldigdes word by Mthatha-gevangenis aangehou en sal in aanhouding bly tot hul volgende hofverskyning in Mei.